Grecsó Krisztián: Pletykaanyu
Grecsó Krisztián 2001-ben, 25 évesen robbant be az irodalmi köztudatba a Pletykaanyu című novelláskötetével. Azóta számos műve megjelent (legsikeresebb a Mellettem elférsz). A jelenleg is nagy sikerrel futó Pál utcai fiúk musical-szövegének szerzője. Honlapja: http://grecso.hu
 
Grecsó Krisztián: Pletykaanyu
 
A 12 novella helyszíne az alföldi világ, ami Grecsó természetes közege (származása alapján). Saját bevallása szerint a novellaanyagot személyes beszélgetések (sörözések), a falvakban terjedő pletykák, a TV-ben, rádióban hallottak, a falu népének a világ eseményeihez fűzött kommentárja inspirálták. A szereplők valós személyek (sokan magukra is ismertek), sőt, a szerző saját magát is többször megidézi (Van egy költő a faluban…) majd később:
 
Ki vagyok akadva teljesen. Azt hallotta apu a káeftében, hogy az a bizonyos költő, aki itt van nálunk a faluban, állna villa a hátába, kipofázza a titkos ügyeket is, a szennyest, hogy így cicomásan mondjam, olyat is esetleg, amikről még pletyka se nagyon, azokat is, bele a nagyvilágba, hogy égünk, mint az olajmező. Fenébe az ilyennel, mikor másutt is megy a szőnyeg alá söprés, minek akkor éppen minket szégyenfolttá tenni, világ csúfjára rajtunk röhögjenek. És ami a legrosszabb, anyu szerint hazudik is.
Egyszer találkozzak vele, megmondom neki a véleményem, abban biztos lehet.”
 
Fenti mondataival megjósolta a kötet fogadtatását is, ugyanis szülőhelyén sokan nemtetszéssel fogadták.
 
A különböző novellákban újra és újra feltűnnek ugyanazok a szereplők,  ugyanazok a történetelemek is más-más összefüggésben, sőt, az elbeszélt történet is változik. Természetes jellemzője ez a pletykának: Grecsó ezt a szövegtípust emelte irodalmi műfajjá.
 
Annak, hogy a történeteket folytonosan megszakítják a szerző kitérői, van hagyománya a magyar irodalomban (pl. Mikszáth), akinek elbeszélésmódja, narrációs technikája nyilvánvaló előzménynek tekinthető. Míg Mikszáth anekdotákkal ízesíti történeteit, Grecsó történetei alapvetően a pletykát emelik központi jelentőségűvé (lényegében a pletyka „a” történet, amit ki-ki saját hallomása alapján, kiszínezve, módosítva, kommentálva ad tovább.
 
Az író gyakran hangsúlyozza ezt a műfaji sajátosságot, így saját alkotó módszerére is folyamatosan felhívja a figyelmet:
 
„ezt gondolják a faluban sokan, nem is egészen alaptalanul”, „Azt mondják”, „mondta valamelyik”, „azt beszélik”, „anyu azt hallotta a fóliában”, „azt szűröm ki a szavakból”,
 
Nyelvhasználata különös vegyítése a köznyelvnek, a népnyelvnek és a szlengnek. Közvetlen, az élőbeszéd fordulatai jellemzik, ennek megfelelően nem mentes a trágárságoktól sem.
 
Élményanyaga alapvetően a falu világát tükrözi (mezei munka, juhász, halászat, falusi pap), azét a faluét, ami már nem lehet zárt világ, hiszen a technikai fejlődés megjelenik (telefon kiépítése, világ eseményei a média által itt is ismertté válnak, csak sajátos értelmezést kapnak.  (palesztinok, embercsempészet, Copperfield).
 
Az elbeszélő részben azonos magával (E/1): számos életrajzi vonás és gyerekkori emlék fűződik a történetekbe, máskor eltávolodik magától (E/3-ban beszél a költőről, aki megírja ezeket a történeteket), közlésmódja nem az íróé, hanem a vidéki, állandóan megnyilatkozó, ítélkező, pletykálkodó emberé.
Felhasznált irodalom: 

